Multi-miljoenrandse belastingbedrog oopgevlekArgieffoto Twee mans wat die Suid-Afrikaanse Inkomstediens (SAID) na bewering met meer as R5 miljoen bedrieg het, is Maandag op borgtog van R50 000 elk vrygelaat in die Nigel-landdroshof. Clint Dixon en Leo Agbakwuru is Vrydag deur die Valke in hegtenis geneem ná ŉ ondersoek deur die Suid-Afrikaanse Polisiediens. Die SAID is van mening die mans is deel van ŉ onwettige goudbedryfsindikaat. “Die sindikaat het glo vals dokumentasie opgestel wat die verkope van tweedehandse juwele ter waarde van R50 miljoen reflekteer,” het Luther Lebelo, woordvoerder van die SAID, gesê. “Die vals aankope is tussen die periode van 2011 en 2013 gebruik om 14% BTW te eis. Die SAID het ŉ verlies van meer as R5 miljoen gely as gevolg van die skema.” Die saak teen Dixon en Agbakwuru is uitgestel tot 3 November vir verdere ondersoek. Dié inhegtenisneming volg nadat ŉ soortgelyke skema wat glo deur die Bezuidenhout-groep gelei is, aan die lig gekom het. Die Bezuidenhout-sindikaat het glo meer as 16 000 valse fakture ter waarde van ongeveer R437 miljoen gefabriseer om die verkope van tweedehandse goue juwele te reflekteer. Die fiktiewe verkope is gebruik om 14% BTW tussen 2010 en 2012 te eis.